Document ID: 31996R2148

Ir-Regolament tal-Kummissijoni (KEE) Nru 2148/96
tat-8 ta' Novembru 1996
li jistabbilixxi regoli dettaljati dwar il-valutazzjoni u s-sorveljanza ta' ħażniet ta' intervent pubbliku ta' prodotti agrikoli
IL-KUMMISJONI TA' KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3492/90 tas-27 ta' Novembru 1990 li jiistabbilixxi l-fatturi li għandhom jiġu meqjusa fil-kontijiet annwali ta' l-iffinanzjar tal-miżuri ta' intervent fil-forma ta' ħażna pubblika mill-Fond Ewropew Agrikolu ta' Gwida u Garanzija, Taqsima tal-Garanzija [1], u b'mod partikolari l-Artikolu 8 tiegħu,
Billi r-Regolament (KEE) Nru 3492/90 jistabbilixxi l-prinċipji li jirregolaw il-kontabilità għall-ħażniet agrikoli miżmuma f'imħażen pubbliċi;
Billi, fid-dawl ta' l-esperjenza akkwistata matul l-applikazzjoni tar-Regolament tal-Kummissjoni (KEE) Nru 618/90 ta' l-14 ta' Marzu 1990 li jistabbilixxi r-regoli għat-tfassil ta' inventarju annwali ta' prodotti agrikoli f''imħażen pubbliċi [2], kif emendat bir-Regolament (KEE) Nru 3077/92 [3], ċerti arranġamenti dwar l-amministrazzjoni tal-ħażniet għandhom jiġu definiti mill-ġdid, b'attenzjoni partikolari għar-regoli ta' l-evalwazzjoni u s-sorveljanza ta' ħażniet ta' prodotti agrikoli mqiegħda f'imħażen pubbliċi; billi r-Regolament (KEE) Nru 618/90 għandu jiġi mħassar;
Billi arranġamenti approprjati dwar l-amministrazzjoni u s-sorveljanza għandhom jiġu stabbiliti sabiex tiġi żgurata amministrazzjoni soda tal-ħażniet f'imħażen pubbliċi;
Billi l-miżuri stabbiliti f'dan ir-Regolament huma skond l-opinjoni tal-Kumitat tal-FAEGG,
ADOTTAT DAN IR-REGOLAMENT:
Artikolu 1
1. Kull persuna fiżika jew ġuridika li taħżen prodotti agrikoli mixtrija skond ir-regoli tas-Sezzjoni tal-Garanziji tal-FAEGG għandha żżomm rekords skond id-disposizzjonijiet tal-Komunità u dawk nazzjonali.
2. L-aġenziji ta' intervent għandhom iżommu lista aġġornata ta' dawk li jieħdu ħsieb l-imħażen li magħhom ikunu daħlu f'kuntratt ta' ħżin pubbliku. Din il-lista għandha tkun tinkludi tagħrif li jkun jippermetti l-identifikazzjoni preċiża tal-postijiet kollha ta' ħażna, bħall-kapaċità, l-imħażen, ir-refriġerazzjoni u n-numru ta' silos, pjanti u disinnji. Il-lista għandha tkun disponibbli fl-uffiċċji prinċipali ta' l-aġenziji ta' intervent lill-impjegati tal-Komunità u lill-persuni awtorizzati mill-Kummissjoni.
Artikolu 2
1. Ir-rekords dokumentarji tad-dħul, tal-ħżin u tat-tneħħija ta' prodotti li jservu bħala bażi għat-tħejjija tal-kontijiet annwali li għalihom jirreferi l-Artikolu 1 tar-Regolament (KEE) Nru 3492/90 għandhom jintbagħtu minn min jieħu ħsieb il-maħżen lill-aġenzija ta' intervent ta' l-anqas darba fix-xahar.
2. L-aġenzija ta' intervent għandha tirċievi r-rekords li għalihom jirreferi l-paragrafu 1 qabel l-għaxar jum tax-xahar li jiġi wara dak li miegħu għandhom x'jaqsmu. Għandhom juru ta' l-anqas dan li ġej: il-post tal-ħażna (inkluż, fejn japplika, l-identifikazzjoni tal-qartalla jew bittija), il-kwantità miġjuba 'l quddiem mix-xahar ta' qabel, id-dħul u t-tneħħija minn kull lott, u l-ħażniet fit-tmiem tal-perjodu.
Għandhom jippermettu identifikazzjoni preċiża tal-kwantitajiet maħżuna f'dak il-ħin, u għandhom jagħtu kont tax-xiri u l-bejgħ li dwarhom ikun hemm qbil iżda li dwarhom id-dħul jew tneħħija korrispondenti ta' ħażniet ikun għadu ma sarx.
Forma ta' kampjun hija provduta bħala gwida fl-Anness I.
Artikolu 3
1. Min jieħu ħsieb il-maħżen għandu jħejji prospett annwali ta' ħażniet fuq il-bażi tal-prospetti ta' kull xahar li għalihom jirreferi l-Artikolu 2. L-istruzzjonijiet maħruġa għal dan l-iskop mill-aġenzija ta' intervent għandhom jintbagħtu bħala tagħrif lill-Kummissjoni fi żmien sitt xhur mid-dħul fis-seħħ ta' dan ir-Regolament.
2. Il-prospett annwali tal-ħażniet, li formula kampjun tiegħu hija murija bħala gwida fl-Anness II, għandu jistqarr il-kwantitajiet maħżuna, maqsuma skond il-prodott u l-post tal-ħażna, u għandu jagħti għal kull prodott il-kwantitajiet maħżuna, in-numri tal-lott (ħlief fil-każ ta' ċereali), is-sena tad-dħul tagħhom fil-maħżen (ħlief fil-każ ta' alkoħol) u spjegazzjoni ta' xi anomaliji misjuba.
Artikolu 4
1. L-aġenzija ta' intervent għandha tkun responsabbli għar-reqqa tat-tagħrif miġbur skond l-Artikoli 1, 2 u 3. Għal dak il-għan, għandha matul is-sena tagħmel spezzjonijiet fuq il-post tal-ħażniet, f'intervalli rregolari u fejn possibbli mingħajr avviż minn qabel.
Kull maħżen għandu jiġi spezzjonat ta' l-anqas darba fis-sena skond ir-regoli mniżżla fl-Anness III, u l-ispezzjonijiet għandhom ikunu jkopru b'mod partikolari:
(a) il-proċedura għall-ġbir tat-tagħrif li għalih jirreferu l-Artikoli 2 u 3;
(b) il-konformità tar-rekords miżmuma fuq il-post minn min jieħu ħsieb il-maħżen mat-tagħrif mibgħut lill-aġenzija ta' intervent; u
(ċ) il-preżenza fiżika fil-maħżen tal-kwantitajiet elenkati fir-rekords ta' min jieħu ħsieb il-maħżen użati għall-aħħar prospett ta' kull xahar provdut minnu, evalwat b'mod viżwali jew, fil-każ ta' dubju jew kontestazzjoni, permezz ta' użin jew kejl.
Il-preżenza fiżika għandha tiġi stabbilita permezz ta' spezzjoni fiżika rappreżentattiva b'mod suffiċjenti, li tkun tkopri ta' l-inqas il-perċentwali stabbiliti fl-Anness III u li tagħmilha possibbli li wieħed jikkonkludi li l-kwantitajiet kollha elenkati fil-prospetti huma attwalment preżenti.
2. Jekk tiġi skoperta xi anomalija waqt spezzjoni fiżika, perċentwal ieħor tal-kwantitajiet maħżuna għandu jiġi spezzjonat fil-waqt li jintuża l-istess metodu. Fejn ikun meħtieġ, spezzjoni tista' tiġi estiża billi jintiżnu l-prodotti fil-lott jew maħżen li jkun qiegħed jiġi spezzjonat.
Artikolu 5
1. Il-korp ta' spezzjoni jew ir-rappreżentanti tiegħu għandhom iħejju rapport dwar kull spezzjoni li titwettaq ta' l-anqas darba fis-sena, skond l-Artikolu 4 u l-Anness III.
2. Ir-rapport għandu jkun fih ta' l-anqas it-tagħrif li ġej:
(a) l-isem ta' min jieħu ħsieb il-maħżen, l-indirizz tal-maħżen invistat u deskrizzjoni tal-lottijiet spezzjonati;
(b) id-data u l-ħin meta l-ispezzjoni bdiet u ntemmet;
(ċ) il-lok fejn tkun saret l-ispezzjoni u d-deskrizzjoni tal-kondizzjonijiet tal-ħażna, l-ippakkjar u l-aċċessibbiltà;
(d) l-identità sħiħa tal-persuni li għamlu l-ispezzjoni, l-istatus tagħhom u t-termini ta' l-awtorizzazzjoni tagħhom;
(e) il-miżuri ta' spezzjoni meħuda u l-proċedura użata sabiex jiġi stabbilit il-volum, bħal metodi ta' kejl, kalkoli, riżultati temporanji u finali, u l-konklużjonijiet milħuqa;
(f) għal kull lott jew kwalità maħżuna, il-kwantità fil-kotba ta' l-aġenzija ta' intervent, il-kwantità fil-kotba tal-maħżen u kull diskrepanza bejn iż-żewġ settijiet ta' kotba;
(g) għal kull lott jew kwantità spezzjonati fiżikament it-tagħrif li għalih jirreferi l-punt (f) u l-kwantità verifikata fuq il-post u kull diskrepanzi, in-numru tal-lott jew tal-kwalità, il-pallets, il-kaxxi, is-silos, il-btieti jew reċipjenti oħra involuti u l-piż (kemm dak nett u dak gross fejn ikun approprjat) jew il-volum;
(h) il-prospetti magħmula minn dawk li jieħdu ħsieb l-imħażen meta jkun hemm diskrepanzi jew differenzi;
(i) il-lok, id-data u l-firma tal-persuna li tkun ħejjiet ir-rapport u ta' min jieħu ħsieb il-maħżen jew ir-rappreżentant tiegħu;
(j) kull spezzjoni estiża magħmula fil-każ ta' xi anomalija, li tkun tispeċifika l-perċentwal tal-kwantitajiet maħżuna koperti bl-ispezzjoni estiża, id-diskrepanzi misjuba u l-ispjegazzjonijiet mogħtija.
3. Ir-rapporti għandhom jintbagħtu lill-aġenzija ta' intervent minnufih. Minnufih wara li tirċievi r-rapport, il-kontijiet ta' l-aġenzija ta' intervent għandhom jiġu kkoreġuti fid-dawl tad-diskrepanzi jew id-differenzi nnutati, u dawn għandhom jiġu dikjarati lill-FAEGG skond l-Artikoli 3 u 4 tar-Regolament (KEE) Nru 3492/90.
4. Ir-rapporti għandhom jinżammu fl-uffiċċju prinċipali ta' l-aġenzija ta' intervent u għandhom ikunu disponibbli għall-impjegati tal-Kummissjoni u lill-persuni awtorizzati mill-Kummissjoni.
5. Dokument fil-qosor li jkun jelenka l-ispezzjonijiet imwettqa, il-kwantitajiet verifikati u d-diskrepanzi misjuba fir-rigward tal-prospett ta' kull xahar u dak annwali għandu jintbagħat lill-Kummissjoni fl-istess żmien tal-kontijiet annwali li għalihom jirreferi l-Artikolu 5 (1) tar-Regolament tal-Kunsill (KEE) Nru 729/70 [4].
Artikolu 6
1. Min jieħu ħsieb il-maħżen għandu jkun responsabbli għal kull differenza misjuba bejn il-kwantitajiet fil-maħżen u d-dettalji mogħtija fil-prospetti tal-ħażniet mibgħuta lill-aġenzija ta' intervent.
2. Meta l-kwantitajiet neqsin ikunu jeċċedu dawk permessi mit-tolleranza(i) applikabbli, it-total għandu jagħmel tajjeb għalih min jieħu ħsieb il-maħżen bħala telf mhux identifikat. Jekk min jieħu ħsieb il-maħżen jikkontesta l-kwantitajiet neqsin, jista' jitlob li l-prodott jiġi mwieżen jew imkejjel, f'liema każ hu għandu jħallas l-ispejjeż ta' l-operazzjoni sakemm ma jirriżultax li l-kwantitajiet dikjarati ma jkunux attwalment preżenti jew li d-differenzi ma jkunux jeċċedu l-marġini ta' tolleranza applikabbli, f'liema każ l-ispejjeż ta' l-użin u l-kejl jaqgħu fuq il-korp ta' l-ispezzjoni.
3. It-tolleranzi mniżżla fl-Anness III għandhom japplikaw mingħajr preġudizzju għal dawk imniżżla fir-regolamenti dwar prodotti varji, kif elenkati fir-Regolament tal-Kummissjoni (KEE) Nru 147/91 [5].
Artikolu 7
1. L-aġenziji ta' intervent għandhom iżommu inventarju ċentralizzat li jkun ikopri s-siti kollha ta' ħażna, il-prodotti u l-kwantitajiet u l-kwalitajiet tal-prodotti, li jkunu juru għal kull wieħed il-piż (fejn approprjat, kemm il-piżijiet netti u kif ukoll dawk grossi), jew il-volum.
2. Ir-rekords kollha tal-kontijiet u r-rapporti mħejjija skond dan ir-Regolament għandhom ikunu disponibbli f'kull ħin, kemm fl-imħażen kif ukoll fl-aġenzija ta' intervent, lill-uffiċjali ta' l-aġenzija ta' intervent kif ukoll, skond ir-Regolament (KEE) Nru 729/70, u b'mod partikolari l-Artikolu 9 tiegħu, lill-uffiċjali awtorizzati mill-Kummissjoni.
Artikolu 8
1. L-aġenziji ta' intervent għandhom jiżguraw li dawk li jieħdu ħsieb l-imħażen iżommu rekords komputerizzati tal-ħażniet ta' intervent. Għandhom jinkludu disposizzjonijiet li għandhom dan l-effett fil-kuntratti ta' ħażna li jagħmlu ma' dawk li jieħdu ħsieb l-imħażen.
2. Dawn ir-rekords komputerizzati għandhom ikunu jistgħu jitħaddmu mhux aktar tard minn sentejn wara d-dħul fis-seħħ ta' dan ir-Regolament. Għandhom jikkostitwixxu inventarju permanenti aċċessibbli direttament u immedjatament għall-uffiċjali ta' l-aġenzija ta' intervent u għall-Kummissjoni u għal kull persuna awtorizzata minnhom.
Artikolu 9
1. L-Istati Membri għandhom jieħdu l-miżuri meħtieġa biex jagħtu effett lil dan ir-Regolament u biex jinfurmaw lil kull min hu konċernat dwar il-penalitajiet li jeħlu jekk ma jikkonformawx mad-disposizzjonijiet tiegħu. Għandhom jinfurmaw lill-Kummissjoni bil-miżuri li jkunu ħadu.
2. L-Istati Membri għandhom jinkludu fil-kuntratti ta' ħażna disposizzjonijiet dwar il-konsegwenzi finanzjarji relatati u proporzjonati ma' kull nuqqas li jsir minn dawk li jieħdu ħsieb l-imħażen, li jkunu jippermettu t-terminazzjoni tal-kuntratt f'każ ta' irregolaritajiet li jsiru apposta jew irregolaritajiet li jinqalgħu minħabba traskuraġni grossa.
Artikolu 10
Ir-Regolament tal-Kummissjoni (KEE) Nru 618/90 qiegħed b'dan jiġi mħassar.
Artikolu 11
Dan ir-Regolament għandu jidħol fis-seħħ fit-tielet jum ta' wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun japplika mill-1 ta' Ottubru 1996.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, it-8 ta' Novembru 1996.

Labels: 12
3
6